CELEX: 62016TN0238
Language: lt
Date: 2016-05-17 00:00:00
Title: Byla T-238/16: 2016 m. gegužės 17 d. pareikštas ieškinys byloje Bendroji įmonė „Švarus dangus 2“/Scouring Environnement

18.7.2016   
            
            
               LT
            
            
               Europos Sąjungos oficialusis leidinys
            
            
               C 260/44
            
         2016 m. gegužės 17 d. pareikštas ieškinys byloje Bendroji įmonė „Švarus dangus 2“/Scouring Environnement
   
   (Byla T-238/16)
   (2016/C 260/55)
   Proceso kalba: anglų
   
      Šalys
   
   
      Ieškovė: Bendroji įmonė „Švarus dangus 2“, atstovaujama B. Mastantuono, padedamo advokato M. Velardo
   
      Atsakovė: Scouring Environnement SARL (Tauriac, Prancūzija)
   
      Reikalavimai
   
   Ieškovė Bendrojo Teismo prašo:
   
               —
            
            
               priteisti iš atsakovės sumokėti bendrajai įmonei „Švarus dangus 2“60 000,00 EUR sumą pagal Susitarimą dėl dotacijų Nr. 287071 „BiMed – Hidrokarbonato tirpalo purškimas lako nuėmimui ir sauso paviršiaus apdorojimui“ ir 3 600,00 EUR sumą kaip delspinigius, apskaičiuotus taikant 3,65 % už laikotarpį nuo 2014 m. rugsėjo 12 d. iki 2016 m. gegužės 3 d., ir
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi tokiais pagrindais.
   Ieškovė teigia, kad atsakovė pažeidė savo sutartinius įsipareigojimus, kai nepateikė reikalaujamų pirmojo laikotarpio ataskaitų, finansinių ataskaitų ir rezultatų pagal Susitarimo dėl dotacijų 3 straipsnį ir II priedo II.2 straipsnio 3 dalį ir II.4 straipsnį. Taigi ieškovė nutraukė Susitarimą dėl dotacijų remdamasi Susitarimo dėl dotacijų II priedo II.38 straipsniu ir pateikė debeto avizą dėl 60 000,00 EUR išankstinio finansavimo sumos, kuri jau buvo sumokėta koordinatorei laikantis Susitarimo dėl dotacijų nuostatų. Todėl ieškovė pateikė debeto avizą dėl išankstinio finansavimo sumos susigrąžinimo; ši suma lieka ieškovės nuosavybe iki galutinio mokėjimo.
   Faktinės aplinkybės, dėl kurių kyla Scouring Environnement SARL, kaip koordinatorės, prievolės, šioje byloje iš esmės nėra ginčijamos, nes atsakovė nepateikė prieštaravimo dėl nutraukimo aplinkybių ir ieškovei grąžintinos sumos apskaičiavimo.
   Todėl ieškovė turi teisę reikalauti išieškoti ir grąžinti atsakovei sumokėtą išankstinio finansavimo sumą kartu su delspinigiais.